लोकसभा चुनाव के लिए चंदा जुटाने में कौन रहा आगे, कन्हैया कुमार या आम आदमी पार्टी के नेता?  
लोकसभा चुनाव लड़ने के लिए कई नेताओं ने जुटाया चंदा
कन्हैया  से लेकर आप नेता और बर्खास्त जवान तेज बहादुर यादव ने जुटाया चंदा
जानिए किसको मिला सबसे ज्यादा चंदा
बिहार के बेगूसराय संसदीय क्षेत्र से भारतीय कम्युनिस्ट पार्टी (भाकपा) उम्मीदवार कन्हैया कुमार ने लोकसभा चुनाव के लिए क्राउड फंडिंग से सबसे ज्यादा 70 लाख रुपये की रकम जुटाई है, जबकि दूसरे स्थान पर पूर्वी दिल्ली से आम आदमी पार्टी प्रत्याशी आतिशी हैं, जिन्होंने क्राउड फंडिंग से 61 लाख रुपये हासिल किए.यह जानकारी ऑनलाइन क्राउड फंडिंग प्लेटफॉर्म से मिली है.कन्हैया कुमार की सीट पर लोकसभा चुनाव के चौथे चरण में 29 अप्रैल को मतदान होगा. उन्होंने क्राउड फंडिंग प्लेटफॉर्म 'आवर डेमोक्रेसी' पर 5,326 समर्थकों के साथ कुल 70,00,903 रुपये की रकम जुटाई है. 
उनको यह राशि लोगों से 5,00,000 रुपये से लेकर 100 रुपये तक के रूप में मिली है. कई लोगों ने अपना नाम बताया है जबकि कुछ अपने नाम को अज्ञात रखते हुए खुद को शुभेच्छु बताया है.बेगूसराय में कुमार के साथ-साथ भारतीय जनता पार्टी के नेता व केंद्रीय मंत्री गिरिराज सिंह और राष्ट्रीय जनता दल उम्मीदवार तनवीर हसन के बीच त्रिकोणीय संघर्ष माना जा रहा है.आतिशी ने अब तक 61,78,214 रुपये क्राउड फंडिंग से जुटाए हैं. दिल्ली में लोकसभा चुनाव के छठे चरण में 12 मई को मतदान होगा. इस बीच वह अपने लोकसभा चुनाव के लिए और धन जुटा सकती हैं. 
वहीं, आम आदमी पार्टी के ही प्रत्याशी दिलीप के. पांडेय और राघव चड्ढा ने भी क्राउड फंडिंग से धन जुटाया है. पांडेय ने 6,17,107 रुपये तो राघव चड्ढा ने 3,67,111 रुपये जुटाए हैं. उधर, खराब भोजन की शिकायत को लेकर सीमा सुरक्षा बल से बर्खास्त जवान तेज बहादुर यादव ने 46,752 रुपये क्राउड फंडिंग से इकट्ठा किया है. उन्होंने प्रधानमंत्री नरेंद्र मोदी के खिलाफ वाराणसी से चुनाव लड़ने का फैसला किया है.